Verhoog jou vermoë om ander ten goede te beïnvloed - Solidariteit Wêreld LoopbaanSolidariteit Wêreld Loopbaan
Tuis › Artikels › Verhoog jou vermoë om ander ten goede te beïnvloed
Verhoog jou vermoë om ander ten goede te beïnvloed
Mag en invloed – die begrippe is nou verweef maar daar kan tog onderskeid tussen hulle getref word. Terwyl die twee woorde dikwels beelde oproep van skelm individue wat onaanvaarbare taktiek gebruik om mense en gebeure vir selfsugtige redes te manipuleer, is dit nie altyd so nie. Dit word dikwels ook ten goede aangewend.
Die verskil tussen mag en invloed
Mag is die vermoë van individue om verandering te bewerkstellig of beheer oor situasies, gebeure en mense te neem. Dit word dikwels toegeken deur amptelike titels, is sigbaar en herkenbaar vir ander en die uitoefening daarvan kan nakoming meebring, selfs al is dit onwillig.
Invloed, daarenteen, is meer subtiel en soms onsigbaar. Dit is die vermoë om ander na jou denkwyse oor te haal, nie omdat jy die situasie met mag beheer nie maar omdat jy hulle oorreed om 'n situasie of saak op 'n sekere manier te beskou. Die uitoefening daarvan kan lei tot die verlening van toestemming, bewustelik of nie.
Een van die beste eienskappe wat jy as leier kan hê, is die vermoë om diegene wat jy lei ten goede te beïnvloed, maar dit is moeilik om mense te beïnvloed. Kenners sê dit begin met selfverbetering – om 'n belegging in jou eie vermoëns en aanpasbaarheid te maak – 'n verbintenis om aan te hou groei en leer.
Jy kan jou invloed op mense dramaties verhoog:
Bied jou mense die geleenthede om te wen. Skep omstandighede wat 'n reeks klein oorwinnings vir jou mense kan verseker wat hul potensiaal sal vergroot. Wanneer uitdagings oorkom word en geleenthede in oorwinnings verander, bewonder mense die leier wat hulle gehelp het om dit te bereik.
Glo in jou mense. Jy kan geen groter bemagtiging en ondersteuning aan iemand gee as om hom of haar in die oë te kyk en met opregtheid en oortuiging te sê dat jy in hom of haar glo nie. As jy in iemand glo, kan hulle die onmoontlike bereik. En mense wat kragtig en gemotiveerd voel, sal jou as leier waardeer.
Dien ander voor jouself. Die beste gebruik van jou tyd en leierskap is om ander te dien. Jy is wat jy doen, nie wat jy sê jy sal doen nie. Die groei en ontwikkeling van mense is die hoogste roeping van leierskap.
Vertrou sodat jy vertroue kan verdien. Ervare leiers weet die beste manier om uit te vind of jy iemand kan vertrou, is om daardie persoon eerste te vertrou. Vertroue is die gom van leierskap, en die hoofbestanddeel wat alle verhoudings bymekaar hou. Spanwerk bou vertroue en vertroue bou groei.
Dink en droom groter vir ander – selfs groter as wat hulle vir hulself kan dink. Leiers help hulle mense om suksesvol te wees. Hulle verbeter hul mense en help hulle om hoër hoogtes te bereik as wat hulle ooit alleen sou kon doen.
Maak regtig kontak met mense. As leier is dit jou verantwoordelikheid om verbintenisse met jou mense te vorm en dit op so 'n manier te doen dat jy jou eie invloed verhoog. Wanneer jy met mense verbind, kan jy verhoudings begin vorm – en verhoudings is die basis van invloed. As mense voel dat hulle vir jou belangrik is, sal hulle bereid wees om enigiets vir jou doen.
Betoon eer om respek te ontvang. Invloed is nie iets wat onmiddellik gebeur nie, dis iets wat geleidelik toeneem. Dit groei namate ons konstant doelbewus optree deur eer te betoon en in ruil daarvoor respek te ontvang.
Lei met karakter. Daar word gesê dat as jy iemand se karakter wil toets, jy aan hom mag moet gee. Om met karakter te lei, beteken om te doen wat reg is, hoe moeilik dit ook al is. Jou voorbeeld is baie belangrik. Mense sal jou volg as jy 'n sterk karakter en integriteit openbaar.
Hef mense op. Betoon altyd goedhartigheid en gee aandag aan ander. Dit maak nie saak wie jy in jou span het nie, wat saak maak is wie hulle weens jou sal word.
Respekteer ander se opinies. Dit kan vir jou as leier maklik wees om die pogings en opinies van ander te verkleineer as jy nie versigtig is nie. Moet nooit ander mense se voorstelle neerskiet nie. Besef dat mense verskillende oortuigings het. Net omdat iemand 'n ander siening as jy het, beteken dit nie dat hy of sy verkeerd is nie.
Betoon empatie. Mense maak foute. Dit behoort jou die kans te gee om empatie te toon. Jou taak as leier is nie om mense wat fouteer te verkleineer nie. Jou taak is om mense aan te moedig om uit hul foute te leer en te verbeter.
Lei met gesag, maar laat outonomie toe. Die sleutel tot suksesvolle leierskap is invloed, nie gesag nie. Leiers moet naby genoeg aan ander wees om met hulle te kan vereenselwig, maar ook ver genoeg vooruit wees om hulle te kan motiveer.
Lei van binne. Leiers moet mense só beïnvloed dat dit hulle opbou en bemoedig sodat hulle hierdie houding weer in ander kan dupliseer.
As leier moet dit jou ideaal wees om ander ten goede te beïnvloed deur die beste in hulle na vore te bring. Jy moet poog om hulle sterkpunte te ontwikkel en hulle by hoë standaarde te hou terwyl jy heeltemal deursigtig is oor doelstellings en strategieë.